Муҳаммад Азимзода

Муҳаммад Азимзода (тав. 1 феврали 1991, деҳаи Файзбахш, ноҳияи Ваҳдат) — раққоси балет, солисти пешбари Театри давлатии академии опера ва балети ба номи Садриддин Айнӣ.

 Зиндагинома 
Муҳаммад Азимзода 1 феврали соли 1991 дар оилаи хизматчӣ дар деҳаи Файзбахши ноҳияи Ваҳдат ба дунё омадааст. Падараш дуредгар ва модараш ҳамшираи шафқат буданд. Ӯ фарзанди хурдии оила (аз 6 фарзанд) мебошад.

Соли 2004, вақте ки ӯ дар синфи 6-ум таҳсил мекард, бо тавсияи амакаш Ҳайдар Азимов дар озмуни интихобии Коллеҷи давлатии хореографии шаҳри Перм иштирок кард. Муҳаммад иқрор мешавад, ки он замон дар бораи балет тасаввуроте надошт ва танҳо барои амалӣ кардани орзуи кӯдакиаш — парвоз дар ҳавопаймо, ба рафтан розӣ шуд.

 Таҳсил 
Аз соли 2004 то 2011 дар шуъбаи рақси классикии Коллеҷи давлатии хореографии шаҳри Перм (Русия) таҳсил намудааст. Дар он ҷо дар назди устодони шинохта ба монанди Валентина Акимова, Сергей Черняев ва Владимир Толстухин сабақ гирифтааст. 

Дар ибтидои таҳсил бо мушкилоти забонӣ ва дурӣ аз хонавода рӯ ба рӯ буд, аммо тавонист дар муддати кӯтоҳ забони русиро аз худ кунад ва аз пешсафтарин сабақомӯзони коллеҷ гардад.

Соли 2016 Донишкадаи давлатии фарҳанг ва санъати Тоҷикистон ба номи Мирзо Турсунзода-ро бо ихтисоси фарҳангшинос хатм кардааст.

 Фаъолияти ҳунарӣ 
Пас аз хатми таҳсил дар Русия, соли 2011 ба Тоҷикистон баргашта, ба ҳайси солист дар Театри давлатии академии опера ва балети ба номи Садриддин Айнӣ ба кор оғоз кард.

Дебюти (нахустнамоиш) ӯ дар саҳнаи калон нақши Альберт дар балети «Жизел»-и А. Адан буд, ки онро ҳамроҳ бо ҳамсабақаш Фарангис Қосимова иҷро кард.

 Нақшҳои асосӣ: 
 Алберт («Жизел», А. Адан)
 Рӯдакӣ («Мақоми ишқ», Ф. Баҳор)
 Матслав («Фаввораи Бохчасарой», Б. Асафев)
 Маҷнун («Лайли ва Маҷнун», С. Баласанян)
 Зол («Зол ва Рӯдоба»)
 Нақшҳо дар балетҳои «Дон Кихот», «Кармен», «Нозанини хуфта», «Шелкунчик», «Савтҳои форсӣ» ва ғайра.

Муҳаммад Азимзода дар сафарҳои ҳунарӣ ба давлатҳои Олмон, Корея, Русия, Ӯзбекистон ва Қирғизистон иштирок карда, балети тоҷикро муаррифӣ намудааст.

 Фаъолияти омӯзгорӣ 
Аз соли 2011 инҷониб дар Коллеҷи ҷумҳуриявии хореографии ба номи Малика Собирова ба шогирдон аз нозукиҳои рақси классикӣ дарс медиҳад. Ӯ дар тӯли беш аз 14 соли фаъолияти омӯзгорӣ даҳҳо шогирдонро тарбия намудааст, ки имрӯз дар саҳнаҳои кишвар ҳунарнамоӣ мекунанд.

 Ҷоизаҳо 
 Дипломи дараҷаи 1-уми Фестивали байналмилалӣ дар шаҳри Бишкек (2014);
 Ифтихорномаи Сафорати Русия дар Тоҷикистон (2016);
 Ҷоизаи «Беҳтарин нақши мардона» барои балети «Зол ва Рӯдоба» дар фестивал-озмуни «Парасту-2017»;
 Ҷоизаи «ТОП-50»-и радиои «Ватан» (2019).

 Пайвандҳо ва сарчашмаҳо 
 Сайидо Шарафӣ. «Балет — фалсафаи ҳастии Муҳаммад Азимзода». Нашрияи «Адабиёт ва санъат»
 Сомонаи расмии Театри давлатии академии опера ва балети ба номи С. Айнӣ. Муҳаммад Азимзода (биография)
 Комёри Раҳмон. «Возвращение Мухаммада: Как и чем живет премьер таджикского балета». Your.tj

Гурӯҳ:Раққосони балети Тоҷикистон
Гурӯҳ:Зодагони ноҳияи Ваҳдат
Гурӯҳ:Хатмкардагони Донишкадаи давлатии фарҳанг ва санъати Тоҷикистон